### NN 54/2024 (8.5.2024.), Obvezatne upute broj LS III o imenovanju članova proširenih sastava izbornih povjerenstava za provedbu prijevremenih izbora članova Gradskog vijeća Grada Raba i Općinskog vijeća Općine Otok

DRŽAVNO IZBORNO POVJERENSTVO REPUBLIKE HRVATSKE

947

Na osnovi članka 48. Zakona o lokalnim izborima (»Narodne novine«, broj 144/12, 121/16, 98/19, 42/20, 144/20 i 37/21, dalje: Zakon), Državno izborno povjerenstvo Republike Hrvatske (dalje: Državno izborno povjerenstvo) na sjednici održanoj 6. svibnja 2024. donijelo je

OBVEZATNE UPUTE BROJ LS III

O IMENOVANJU ČLANOVA PROŠIRENIH SASTAVA IZBORNIH POVJERENSTAVA ZA PROVEDBU PRIJEVREMENIH IZBORA ČLANOVA GRADSKOG VIJEĆA GRADA RABA I OPĆINSKOG VIJEĆA OPĆINE OTOK

1. Članovi proširenih sastava izbornih povjerenstava za provedbu prijevremenih izbora članova Gradskog vijeća Grada Raba i Općinskog vijeća Općine Otok koji će se održati 9. lipnja 2024. (dalje: prijevremeni izbori), imenuju se u roku od osam dana od stupanja na snagu odluke o raspisivanju prijevremenih izbora, dakle najkasnije 17. svibnja 2024.

Državno izborno povjerenstvo imenuje članove proširenog sastava Županijskog izbornog povjerenstva Primorsko-goranske županije i Županijskog izbornog povjerenstva Splitsko-dalmatinske županije.

Županijsko izborno povjerenstvo Primorsko-goranske županije imenuje članove proširenog sastava Gradskog izbornog povjerenstva Grada Raba, a Županijsko izborno povjerenstvo Splitsko-dalmatinske županije imenuje članove proširenog sastava Općinskog izbornog povjerenstva Općine Otok.

Članovi proširenih sastava izbornih povjerenstava ne smiju biti kandidati na izborima koje provode.

Članovi proširenog sastava županijskog izbornog povjerenstva predstavljaju političke stranke zastupljene u pojedinoj županijskoj skupštini na dan stupanja na snagu Odluke Vlade Republike Hrvatske o raspisivanju prijevremenih izbora za članove Gradskog vijeća Grada Raba i Općinskog vijeća Općine Otok, gradonačelnika i zamjenika gradonačelnika Grada Gospića te općinskog načelnika Općine Raša, klasa: 022-03/24-04/182, urbroj: 50301-21/22-24-2, od 26. travnja 2024., dakle na dan 9. svibnja 2024., na način da tri člana proširenog sastava predstavljaju većinske, a tri oporbene političke stranke. U slučaju prijevremenih izbora navedeno znači sljedeće:

– članovi proširenog sastava Županijskog izbornog povjerenstva Primorsko-goranske županije predstavljaju političke stranke zastupljene u Županijskoj skupštini Primorsko-goranske županije na dan 9. svibnja 2024., a

– članovi proširenog sastava Županijskog izbornog povjerenstva Splitsko-dalmatinske županije predstavljaju političke stranke zastupljene u Županijskoj skupštini Splitsko-dalmatinske županije na dan 9. svibnja 2024.

Članovi proširenog sastava gradskog odnosno općinskog izbornog povjerenstva predstavljaju političke stranke zastupljene u gradskom odnosno općinskom vijeću u trenutku raspuštanja tog vijeća, na način da tri člana proširenog sastava predstavljaju većinske, a tri oporbene političke stranke. U slučaju prijevremenih izbora navedeno znači sljedeće:

– članovi proširenog sastava Gradskog izbornog povjerenstva Grada Raba predstavljaju političke stranke zastupljene u Gradskom vijeću Grada Raba, u trenutku stupanja na snagu Rješenja Vlade Republike Hrvatske o raspuštanju Gradskog vijeća Grada Raba (»Narodne novine«, broj 38/24), dakle na dan 29. ožujka 2024., a

– članovi proširenog sastava Općinskog izbornog povjerenstva Općine Otok predstavljaju političke stranke zastupljene u Općinskom vijeću Općine Otok, u trenutku stupanja na snagu Rješenja Vlade Republike Hrvatske o raspuštanju Općinskog vijeća Općine Otok, (»Narodne novine«, broj 38/24), dakle na dan 29. ožujka 2024.

Podatke o većinskim i oporbenim političkim strankama zastupljenim u županijskoj skupštini dostavlja nadležno tijelo županije Državnom izbornom povjerenstvu.

Podatke o većinskim i oporbenim političkim strankama zastupljenim u gradskom odnosno općinskom vijeću dostavlja nadležno tijelo grada odnosno općine, i to:

– nadležno tijelo Grada Raba Županijskom izbornom povjerenstvu Primorsko-goranske županije, te

– nadležno tijelo Općine Otok Županijskom izbornom povjerenstvu Splitsko-dalmatinske županije.

Ako u dostavljenim podacima o stranačkom sastavu županijske skupštine, odnosno o sastavu gradskog ili općinskog vijeća nije naznačeno koje su političke stranke većinske, a koje oporbene, Državno izborno povjerenstvo, odnosno nadležno županijsko izborno povjerenstvo će zatražiti od političkih stranaka koje participiraju u županijskoj skupštini, odnosno u gradskom ili općinskom vijeću da se same o tome bez odgode očituju. Državno izborno povjerenstvo, odnosno nadležno županijsko izborno povjerenstvo će na osnovi dostavljenih očitovanja političkih stranaka utvrditi koje su političke stranke većinske odnosno oporbene, te će u skladu s utvrđenim imenovati članove proširenog sastava županijskog izbornog povjerenstva, odnosno članove proširenog sastava gradskog ili općinskog izbornog povjerenstva.

Ako se političke stranke ne izjasne pripadaju li većinskim ili oporbenim političkim strankama, tada te političke stranke neće ulaziti u kvotu za određivanje članova proširenog sastava izbornog povjerenstva.

Ako se pojedine grupacije političkih stranaka, ovlaštene za predlaganje članova proširenih sastava, ne mogu dogovoriti o rasporedu svojih predstavnika u proširenom sastavu izbornog povjerenstva, njihov raspored odredit će nadležno izborno povjerenstvo ždrijebom na način da će predstavnike političkih stranaka u proširenom sastavu tako rasporediti da pojedina stranka bude zastupljena u najvećem mogućem broju s obzirom na ukupni broj svojih predstavnika u predstavničkom tijelu.

2. Ove Obvezatne upute objavit će se u »Narodnim novinama«, a stupaju na snagu 9. svibnja 2024.

3. Ove Obvezatne upute objavljuju se i na mrežnoj stranici Državnog izbornog povjerenstva www.izbori.hr.

Napomena: Izrazi u ovim Obvezatnim uputama koji imaju rodno značenje odnose se jednako na muški i ženski rod bez obzira u kojem su rodu navedeni.

Klasa: 012-03/24-01/16

Urbroj: 507-03/06-24-3

Zagreb, 6. svibnja 2024.

Predsjednik
 mr. sc. Radovan Dobronić, v. r.